
诪讻讜转 讻 注"讗 - 驻讬专讜砖 砖讟讬讬谞讝诇抓

诇讜拽讛 讗讞转, 诪砖讜诐 砖诇讗 讛驻专讬砖 诪诪谞讛 转专讜诪转 诪注砖专 (诪注砖专 诪谉 讛诪注砖专 讛专讗砖讜谉), 讜诇驻谞讬 讛驻专砖讛 讝讜 讛转讗谞讛 讛讬讗 注讚讬讬谉 讟讘诇. 讗讘诇 讗诐 讛讬讛 诪驻专讬砖 诪诪谞讛 讙诐 转专讜诪转 诪注砖专 讛讬讛 专砖讗讬 诇讗讻讜诇 讛讻诇, 砖讛专讬 讻讛谉 讛讜讗 讜专砖讗讬 诇讗讻讜诇 转专讜诪讛 讜转专讜诪转 诪注砖专, 砖砖转讬讛谉 谞讬转谞讜转 诇讻讛谞讬诐.


讜讝专 砖讗讻诇讛 讗转 讛转讗谞讛 讛讝讜 鈥� 诇讜拽讛 砖转讬诐, 讙诐 诪砖讜诐 讟讘诇, 讜讙诐 诪砖讜诐 讞诇拽 讛转专讜诪讛 砖讬砖 讘讛, 砖讛讬讗 讗住讜专讛 注诇讬讜. 讜诪注讬专讬诐, 砖讗讬诇讜 讘转讞诇讛 讗讻诇讛 讛讝专, 诇驻谞讬 砖讛驻专讬砖 诪诪谞讛 讗转 讛转专讜诪讛 讜讛诪注砖专讜转 鈥� 讗讬谞讜 诇讜拽讛 讗诇讗 讗讞转, 诪砖讜诐 讟讘诇. 讜讗讬诇讜 注转讛 砖讬砖 讘讛 讙诐 讞诇拽 转专讜诪讛 鈥� 讛专讬 讛讜讗 诇讜拽讛 讙诐 诪砖讜诐 讛转专讜诪讛. 注讚 讻讗谉 诇砖讜谉 讛讘专讬讬转讗.


 讜诪诪讛 砖砖谞讬谞讜 讘讛 "讜讛讬讗 砖谞转 诪注砖专 砖谞讬 讜讛讬讗 讘讬专讜砖诇讬诐", 讬砖 诇讚讬讬拽: 讟注诪讗 讚讗讬转讬讛 [讛讟注诐, 讚讜讜拽讗 诪砖讜诐 砖讛讜讗] 注讻砖讬讜 讘讬专讜砖诇讬诐, 讜砖诐 讛讜讗 专砖讗讬 诇讗讻讜诇 讗转 讛诪注砖专 讛砖谞讬, 讛讚讬谉 讻谉, 讛讗 [讛专讬] 讗诐 讛讬转讛 转讗谞讛 讝讜 讘讙讘讜诇讬谉, 讜讛驻专讬砖 诪注砖专 砖谞讬 鈥� 诇讜拽讛 砖诇砖 注诇 讗讻讬诇转 转讗谞讛 讝讜, 讙诐 注诇 砖讗讻诇 诪注砖专 砖谞讬 砖诇讗 讘诪拽讜诪讜, 讚讗祝 注诇 讙讘 [砖讗祝 注诇 驻讬] 砖讛诪注砖专 讛讝讛 讘讻诇诇 诪讬 讚诇讗讜 [砖诇讗] 专讜讗讛 讗转 驻谞讬 讛讞讜诪讛 讘讬专讜砖诇讬诐 讜讛讬讛 注讚讬讬谉 讘讙讘讜诇讬谉. 讜拽砖讛 注诇 讚讘专讬 专' 讬讜讞谞谉, 砖讗诪专 砖讗讬谞讜 诇讜拽讛 注讚 砖讬专讗讛 驻谞讬 讞讜诪讛 转讞讬诇讛! 讜诪转专爪讬诐: 讻讗谉 诪讚讜讘专 讚注讬讬诇讬 [砖讛讻谞讬住讜] 讗转 讛转讗谞讛 讛讝讜 诇转讜讱 讬专讜砖诇讬诐, 讜讞讝专讜 讜讗驻拽讬 [讜讛讜爪讬讗讜 讗讜转讛], 讜诇讻谉 讛讬讛 诇讜拽讛 砖诇讜砖.


 讜诪拽砖讬诐:  讗讬 讛讻讬 诪讗讬 诇诪讬诪专讗 [讗诐 讻讱, 诪讛 讘讗 诇讜诪专]? 讛专讬 讗诐 谞讻谞住讛 讛转讗谞讛 诇转讜讱 讬专讜砖诇讬诐 鈥� 讗讬谉 讻诇 讞讬讚讜砖 砖诇讜拽讛 诪砖讜诐 诪注砖专 砖谞讬 砖讛讜爪讗 诪讞讜抓 诇转讞讜诪讜! 讜诪砖讬讘讬诐: 讬砖 讘讚讘专 讞讬讚讜砖, 讛讻讗 讘诪讗讬 注住拽讬谞谉 [讻讗谉 讘诪讛 讗谞讜 注讜住拽讬诐]? 讻讙讜谉 讚注讬讬诇讬谞讛讜 讘讟讬讘诇讬讬讛讜 [砖讛讻谞讬住 讗讜转谉, 讗转 讛转讗谞讬诐, 讘注讜讚谉 讟讘诇] 诇驻谞讬 砖讛驻专讬砖 诪讛谉 转专讜诪讜转 讜诪注砖专讜转, 讜拽住讘专 [讜住讘讜专] 专' 讬讜住讬 讻讬 诪转谞讜转 砖诇讗 讛讜专诪讜 注讚讬讬谉 鈥� 讻诪讬 砖讛讜专诪讜 讚诪讬讬谉 [谞讞砖讘讜转]. 讜讛讜讗 讛讞讬讚讜砖 砖讘讚讘专, 砖讗祝 砖讛诪注砖专 讛砖谞讬 诇讗 讛讬讛 诪讜驻专砖 讘驻讜注诇, 诪讻诇 诪拽讜诐 讻讬讜谉 砖注转讬讚 诇讛驻专讬砖讜, 讛专讬 讞诇讬诐 注诇 讗讜转讜 讞诇拽 砖谞讜注讚 诇诪注砖专 讻诇 讚讬谞讬 讛诪注砖专, 讜诇讻谉 讗诐 讛讜爪讬讗讜 讞讜抓 诇讬专讜砖诇讬诐 讜讗讻诇讜 鈥�  诇讜拽讛.


 讜砖讜讗诇讬诐:  讜住讘专 [讜讛讗诐 住讘讜专] 专' 讬讜住讬 诪转谞讜转 砖诇讗 讛讜专诪讜 讻诪讬 砖讛讜专诪讜 讚诪讬 [谞讞砖讘讜转]? 讜讛转谞讬讗 [讜讛专讬 砖谞讜讬讛 讘专讬讬转讗]: 专' 砖诪注讜谉 讘谉 讬讛讜讚讛 讗讜诪专 诪砖讜诐 (讘砖诐) 专' 讬讜住讬: 诇讗 谞讞诇拽讜 讘讬转 砖诪讗讬 讜讘讬转 讛诇诇 注诇 驻讬专讜转 砖诇讗 谞讙诪专讛 诪诇讗讻转谉, 讻诇讜诪专, 砖诇讗 谞讙诪专讛 诪诇讗讻转 讛讗讬住讜祝 砖诇讛诐, 讜注讚讬讬谉 诇讗 讞诇讛 注诇讬讛诐 讞讜讘转 讛驻专砖转 转专讜诪讜转 讜诪注砖专讜转, 讜注讘专讜 讗讝 讘讬专讜砖诇讬诐 鈥� 砖讬驻讚讛 诪注砖专 砖谞讬 砖诇讛谉 讜讬讗讻诇 讘讻诇 诪拽讜诐, 诪砖讜诐 砖讻诇 注讜讚 诇讗 讛讙讬注讜 诇讙讚专 讞讬讜讘 诪注砖专 讗讬谉 拽讚讜砖转 讬专讜砖诇讬诐 讞诇讛 注诇讬讛诐.


讜注诇 诪讛 谞讞诇拽讜 鈥� 注诇 驻讬专讜转 砖讻讘专 谞讙诪专讛 诪诇讗讻转谉, 讜注讘专讜 讘讬专讜砖诇讬诐 拽讜讚诐 砖讬驻专讬砖讜 诪讛诐 转专讜诪讜转 讜诪注砖专讜转, 砖讘讬转 砖诪讗讬 讗讜诪专讬诐: 讻讬讜谉 砖谞转讞讬讬讘讜 讘讛驻专砖转 诪注砖专 砖谞讬, 讜讛讬讜 讘讬专讜砖诇讬诐 鈥� 讬讞讝讬专 诪注砖专 砖谞讬 砖诇讛诐 讜讬讗讻诇 讘讬专讜砖诇讬诐, 讜讘讬转 讛诇诇 讗讜诪专讬诐: 讬驻讚讛 讜讬讗讻诇 讘讻诇 诪拽讜诐. 讜讗讬 住诇拽讗 讚注转讱 [讜讗诐 注讜诇讛 注诇 讚注转讱] 诇讜诪专 砖诪转谞讜转 砖诇讗 讛讜专诪讜 讻诪讬 砖讛讜专诪讜 讚诪讬讬谉 [谞讞砖讘讜转], 讻讬爪讚 诇砖讬讟转 讘讬转 讛诇诇 谞讬转谉 诇驻讚讜转 讗转 讛诪注砖专 讛砖谞讬? 讛讗 [讛专讬] 诪砖谞讻谞住讜 讛驻讬专讜转 诇讬专讜砖诇讬诐, 讻讘专 拽诇讟讜讛讜 诪讞讬爪讜转 讛注讬专 讗转 讛诪注砖专 讛砖谞讬, 讙诐 讗诐 诇讗 讛讜驻专砖 讘驻讜注诇, 讜讗诐 讻谉 砖讜讘 诇讗 谞讬转谉 诇驻讚讜转讜! 讜诪讻讗谉 砖专' 讬讜住讬 (砖讘讜讜讚讗讬 讛讜诇讱 诇砖讬讟转 讘讬转 讛诇诇) 住讘讜专 砖诪转谞讜转 砖诇讗 讛讜专诪讜 讗讬谞谉 谞讞砖讘讜转 讻讗讬诇讜 讛讜专诪讜!


讗诪专 专讘讛: 诪讞讬爪讛 诇讗讻讜诇 讛讛诇讻讛 砖讗住讜专 诇讗讻讜诇 讗转 讛诪注砖专 讛砖谞讬 诪讞讜抓 诇讬专讜砖诇讬诐 讛讬讗 讚讗讜专讬讬转讗 [诪谉 讛转讜专讛], 诪讞讬爪讛 诇注谞讬谉 诇拽诇讜讟 讛讛诇讻讛 砖诪注砖专 砖谞讬 砖谞讻谞住 诇讞讜诪讜转 讬专讜砖诇讬诐 谞拽诇讟 讜讗住讜专 诇驻讚讜转讜 讜诇讛讜爪讬讗讜 诇诪拽讜诐 讗讞专 鈥� 讛讬讗 讚专讘谞谉 [诪讚讘专讬 讞讻诪讬诐]. 讜讻讬 讙讝讜专 专讘谞谉 [讜讻讗砖专 讙讝专讜 讞讻诪讬诐] 砖诇讗 诇讛讜爪讬讗 诪注砖专 砖谞讻谞住 诇驻谞讬诐 诪谉 讛诪讞讬爪讜转 鈥� 讛专讬 讝讛 讻讬 讗讬转讬讛 讘注讬谞讬讛 [讻讗砖专 讛诪注砖专 讬砖谞讜 讻讘专 讘注讬谞讜] 诇讗讞专 砖讛讜驻专砖, 讗讘诇 讘讟讘诇讬讛 诇讗 讙讝讜专 专讘谞谉 [讘注讜讚讜 讟讘诇 诇讗 讙讝专讜 讞讻诪讬诐].


专讘讬谞讗 讗诪专: 专' 讬讜住讬 注讜住拽 讘诪注砖专 砖谞讬 砖讛讜驻专砖 讻讘专 讜谞讻谞住 诇讬专讜砖诇讬诐, 讜讛讞讬讚讜砖 讘讚讘专讬讜 讛讜讗 砖诪讚讜讘专 讻讗谉 讘转讗谞讛 砖诇讗 谞讻谞住讛 诪诪砖 诇讬专讜砖诇讬诐, 讗诇讗 讻讙讜谉 讚谞拽讬讟 诇讬讛 讘拽谞讬讗 [砖诪讞讝讬拽 讗讜转讛, 讗转 讛转讗谞讛 讛讝讜 讘拽谞讛] 诪讘讞讜抓, 讗诇讗 砖讛讜讗 注爪诪讜 讻讘专 讘转讜讱 讬专讜砖诇讬诐. 讜转驻砖讜讟 讘注讬讗 [讜转驻转讜专 注诇 讬讚讬 讻讱 讗转 讘注讬讬转讜] 砖诇 专讘 驻驻讗, 砖讗诐 讛讜讗 讘驻谞讬诐 讜诪讞讝讬拽 诪注砖专 讘拽谞讛 诪讞讜抓 诇注讬专 鈥� 谞讞砖讘 讻讗讬诇讜 谞讻谞住.


讗 诪砖谞讛 讛拽讜专讞 拽专讞讛 讘专讗砖讜, 讜讻谉 讛诪拽讬祝 (诪讙诇讞) 驻讗转 专讗砖讜 (讛讞诇拽 讛住诪讜讱 诇讗讜讝谉), 讜讛诪砖讞讬转 驻讗转 讝拽谞讜, 讜讛砖讜专讟 砖专讬讟讛 讗讞转 注诇 讛诪转 诪砖讜诐 讗讘讬诇讜转 鈥� 讛专讬 讝讛 讞讬讬讘 注诇 讻诇 讗讞讚 诪讛诐 诪诇拽讜转. 砖专讟 砖专讬讟讛 讗讞转 注诇 讞诪砖讛 诪转讬诐, 讗讜 讞诪砖 砖专讬讟讜转 注诇 诪转 讗讞讚 鈥� 讞讬讬讘 注诇 讻诇 讗讞转 讜讗讞转.


注诇 讛拽驻转 驻讗转 讛专讗砖 讞讬讬讘 砖转讬诐, 讗讞转 诪讻讗谉 讘砖讬注专 诇爪讚 讗讜讝谉 讗讞转, 讜讗讞转 诪讻讗谉 诇爪讚 讛讗讜讝谉 讛砖谞讬转. 注诇 讛讝拽谉 讬砖 砖转讬诐 诪讻讗谉 砖转讬 驻讗讜转 诪爪讚 讗讞讚 砖诇 讛驻谞讬诐, 讜砖转讬诐 诪讻讗谉 诪爪讬讚讜 讛讗讞专, 讜注讜讚 讗讞转 诪诇诪讟讛 讘住谞讟专. 专' 讗诇讬注讝专 讗讜诪专: 讗诐 谞讬讟诇讜 讻诇 驻讗讜转 讛讝拽谉 讻讜诇谉 讻讗讞转 鈥� 讗讬谞讜 讞讬讬讘 讗诇讗 讗讞转 注诇 讻讜诇谉.


 讜注讜讚 讛诇讻讛 讘注谞讬谉 讝讛: 讜讗讬谞讜 讞讬讬讘 注诇 讛砖讞转转 讝拽谉 注讚 砖讬讟诇谞讜 讘转注专. 专' 讗诇讬注讝专 讗讜诪专: 讗驻讬诇讜 诇拽讟讜 讘诪诇拽讟 (讻注讬谉 爪讘转 拽讟谞讛, 砖转讜诇砖 讘讛 砖注专讜转) 讗讜 讘专讛讬讟谞讬 砖讞讜转讱, 讻注讬谉 诪拽爪讜注 鈥� 讛专讬 讝讛 讞讬讬讘.


讘 讙诪专讗 转谞讜 专讘谞谉 [砖谞讜 讞讻诪讬诐] 注诇 讛驻住讜拽 讛讗诪讜专 讘讻讛谞讬诐 "诇讗 讬拽专讞讜 拽专讞讛 讘专讗砖诐" (讜讬拽专讗 讻讗, 讛): "诇讗 讬拽专讞讜", 讬讻讜诇 讗驻讬诇讜 拽专讞 讗专讘注 讜讞诪砖 拽专讬讞讜转 讘讘转 讗讞转 诇讗 讬讛讗 讞讬讬讘 讗诇讗 讗讞转? 转诇诪讜讚 诇讜诪专 讘诇砖讜谉 讬讞讬讚 "拽专讞讛" 鈥� 诇讞讬讬讘 注诇 讻诇 拽专讞讛 讜拽专讞讛 讘驻谞讬 注爪诪讛. 讜诪讛 砖谞讗诪专 "讘专讗砖诐" 诪讛 转诇诪讜讚 诇讜诪专, 诪讛 讗谞讜 诇诪讚讬诐 诪诪谞讜? 诇驻讬 砖谞讗诪专 "诇讗 转转讙讚讚讜 讜诇讗 转砖讬诪讜 拽专讞讛 讘讬谉 注讬谞讬讻诐 诇诪转" (讚讘专讬诐 讬讚, 讗), 讬讻讜诇 诇讗 讬讛讗 讞讬讬讘 讗诇讗 注诇 讘讬谉 讛注讬谞讬诐 讘诇讘讚, 诪谞讬谉 诇专讘讜转 讻诇 讛专讗砖 诇讗讬住讜专 拽专讞讛? 转诇诪讜讚 诇讜诪专 "讘专讗砖诐" (讜讬拽专讗 砖诐) 鈥� 诇专讘讜转 讻诇 讛专讗砖.


讜讗讬谉 诇讬 讗讬住讜专 讝讛 讗诇讗 讘讻讛谞讬诐 砖专讬讘讛 讘讛谉 讛讻转讜讘 诪爪讜转 讬转讬专讜转, 砖讛专讬 讛讻转讜讘 讘住驻专 讜讬拽专讗 诪讚讘专 讘讚讬谞讬 讻讛谞讬诐, 讬砖专讗诇 诪谞讬谉?


谞讗诪专 讻讗谉 (讘住驻专 讚讘专讬诐, 诇注谞讬谉 讬砖专讗诇) "拽专讞讛", 讜谞讗诪专 诇讛诇谉 (讘住驻专 讜讬拽专讗, 讘讻讛谞讬诐) "拽专讞讛", 诪讛 诇讛诇谉, 讘讻讛谞讬诐, 讞讬讬讘 注诇 讻诇 拽专讞讛 讜拽专讞讛, 讜讞讬讬讘 注诇 拽专讞讛 砖注讜砖讛 讘专讗砖 讻讜诇讜 讻讘讬谉 讛注讬谞讬诐 鈥� 讗祝 讻讗谉, 讘讬砖专讗诇, 讞讬讬讘 注诇 讻诇 拽专讞讛 讜拽专讞讛, 讜讞讬讬讘 注诇 讛专讗砖 讻讘讬谉 讛注讬谞讬诐. 讜诪讛 诇讛诇谉, 讘诪讛 砖谞讗诪专 诇讻诇 讬砖专讗诇, 诪驻讜专砖 砖讛讜讗 注诇 诪转 鈥� 讗祝 讻讗谉 注诇 诪转.


诇驻专讟讬 讛注谞讬谉 砖讜讗诇讬诐: 讛谞讬 [讗讜转谉] 讗专讘注 讜讞诪砖 拽专讬讞讜转 砖注讜砖讛 注诇 诪转 讗讞讚, 砖讞讬讬讘 注诇 讻诇 讗讞转 讜讗讞转, 讛讬讻讬 讚诪讬 [讻讬爪讚 讘讚讬讜拽] 诪讚讜讘专? 讗讬诇讬诪讗 [讗诐 转讗诪专] 砖注讜砖讛 讗讜转谉 讘讝讛 讗讞专 讝讛, 讜讘讞诪砖 讛转专讗讜转, 砖讘讻诇 驻注诐 砖讛讜讗 注讜砖讛 诪转专讬诐 讘讜 砖诇讗 讬注砖讛 讻谉 鈥� 驻砖讬讟讗 [驻砖讜讟] 砖讻谉 讛讜讗, 砖讛专讬 讛讜讗 讻注讜讘专 讗讜转讛 注讘讬专讛 驻注诪讬诐 讗讞讚讜转, 砖谞注谞砖 注诇 讻诇 注讘讬专讛 砖讛转专讜 讘讜 注诇讬讛!

